10.schôdza NR SR - 1.deň - A. dopoludnia
Dátum: 2010-12-16
Poslanec: Vážny, Ľubomír (SMER - SD)
Druh vystúpenia: Vystúpenie

2. Ďakujem. Vážený pán podpredseda Národnej rady, vážené panie poslankyne, páni poslanci, vážení členovia vlády, dovoľte mi, aby som predložil odôvodnenie zvolania tejto mimoriadnej schôdze. Dámy a páni, SMER inicioval zvolanie tejto mimoriadnej schôdze, aby sme sa spoločne v Národnej rade Slovenskej republiky zamysleli ako ďalej. Ako ďalej v jednej z prioritných oblastí rozvoja Slovenska, ktorou výstavba diaľnic nepochybne je. S cieľom, aby Národná rada prijala jednoduché uznesenie bez politikárčenia, ktoré aspoň sčasti zastaví nepriaznivý stav v tejto oblasti a ktoré aspoň sa pokúsi akcelerovať a zmierniť škody, ktoré určite už dnes existujú, sú to škody časové, finančné, ale aj hospodárske, zapríčinené nekompetentnými krokmi rezortu dopravy, zapríčinené zastavením výstavby diaľnic a rýchlostných ciest na Slovensku. Uznesenie, ktoré vecne nahradí účelové frázy konkrétnymi krokmi a konkrétnymi postupmi vlády Slovenskej republiky, pretože všeobecné frázy, ktoré nás nenechávajú pokojnými a ktoré by nemali nechať pokojnými ani súčasnú koalíciu, už počúvame dosť a jednoducho je ich treba nahradiť nejakými konkrétnymi postupmi a konkrétnymi krokmi, pretože takýto stav je naozaj vážny, ako som už povedal, spôsobí značné škody v rozvoji Slovenska. Tie všeobecné frázy, ktoré tu stále počúvame, chcem sa im v úvode v stručnosti venovať, sú slová "predražené", sú slová "európske fondy sú najlacnejšie" a tak ďalej atď. a "stavať ideme lacnejšie", "neplytváme a nebudeme plytvať verejnými zdrojmi", čiže myslím si, že už dospel čas, aby sme nepočúvali tieto všeobecné frázy, ale aby rezort dopravy a vláda Slovenskej republiky pristúpila k razantnejším krokom v tejto oblasti. Pár slovami sa budem venovať ešte aj tým frázam, napríklad tomu slovu "predraženie". Stále tu počúvame "stavať ideme", "ideme stavať lacnejšie", "neplytváme", "nebudeme plytvať verejnými zdrojmi" a mám obavu, že túto rétoriku budeme počúvať celé štyri roky, a práve preto je treba prijať takéto uznesenie, pretože v roku 2020, keď možno konečne budeme horko-ťažko finalizovať úseky, ktoré vláda Slovenskej republiky v poslednom období zastavila, už nikto nebude skúmať. A pravdou je, že podobná filozofia platila aj za vlády, keď rezort dopravy viedlo SDKÚ a KDH pri vláde v rokoch 1998 až 2006, taktiež sme neplytvali, taktiež sme lacno obstarávali, ale len na začiatku a to je ten najväčší problém. Potom sa dodatkami navyšovali ceny a takýmito príkladmi sú napríklad stavby D1 Ladce - Sverepec so 150 dodatkami a s cenou navýšenou o 229 % pôvodnej obstarávacej ceny a obdobne napríklad na D3 Čadca obchvat, kde bolo len 157 dodatkov, ale cena bola zvýšená na úrovni 265 % pôvodne vysúťaženej. Čiže rétorika "ideme lacno", "nejdeme plytvať", "poďme obstarať", ale potom v praxi a v ukončení sa preukáže holá pravda, vlastne čo to nepredražovanie spôsobilo a že tie stavby sú oveľa, oveľa predraženejšie, ako by mali byť. Dovolím si ukázať aj jeden graf, ktorý sme si tu pripravili, ktorý neviem, prečo nefunguje. (Reakcia z pléna.) Neboj sa. Aha, už to ide. Naopak, po analýze týchto stavieb v predchádzajúcom období za našej vlády, teda za minulej vlády boli prijaté také opatrenia, ktorými nebolo možné prekročiť 10 % zakontrahovanej ceny alebo vysúťaženej ceny, a dostatočným dôkazom musia byť stavby ako D1 Sverepec - Vrtižer, R1 Žarnovica - Šášovské Podhradie a tak ďalej. Keď som sa pána ministra dopravy niekoľkokrát pýtal aj cez interpelácie, prečo stále hovorí o predraženosti, na základe akých analýz uvedené tvrdí, minister nám odpovedal, že takéto porovnanie nemá urobené. A, pán minister, tu je výhrada č. 1, najprv vykonajte porovnanie a potom vystupujte na tlačových besedách a potom si osvojte rétoriku "predražené", pretože predražené je porovnanie niečoho voči niečomu. A nedá sa robiť také porovnanie, ako robíte teraz, že porovnávate to, čo sme my urobili, naše označujete za predražené s fikciou alebo s chcením. Toto je jednoducho rétorika, ktorá nie je hodná ani nejakého solídneho posúdenia. Čiže zatiaľ len porovnávame nami postavené s fikciou. Ale tu je tabuľka, ktorá preukazuje, ako sa vlastne vyvíjali stavby. A keď chceme použiť rétoriku "predražené", ako by sme to mali porovnať. Na tom jednoduchom grafe vidíte, že stavby realizované v roku 1998 až 2006, ktoré som spomínal: D3 Čadca obchvat, kde bola zakontrahovaná cena vo výške 25 mil. s 57 dodatkami a skončila v duchu hesla "nebudeme plytvať a ideme robiť lacno". Tá stavba skončila na 66 mil. eur. To znamená, bola o 265 % prekročená zakontrahovaná cena. Ďalšia stavba D1 Ladce - Sverepec, tiež postavená v roku 1998 až 2006, zakontrahovaná cena 126 mil. eur. Počas vývoja stavby 150 dodatkov, skončila stavba na cene 287 mil. eur, predraženie o 229 %. Naproti tomu sú stavby, ktoré sme my začali aj ukončili. Realizácia 2006 až 2010. Sverepec - Vrtižer, mimochodom vyhlásená ako stavba roka, 273 mil. eur, zakontrahovaná, 3 dodatky. Skončila na 285 mil. eur a prekročenie o 4 %. R1 Žarnovica - Šášovské Podhradie, 52 mil. eur, zakontrahovaná, 7 dodatkov, 56 mil. výsledná cena, to znamená prekročenie o 7 %. Tuto sa venujte tomu predraženiu a tuto sa venujte tomu porovnaniu, pretože musíme, keď chceme používať slovo "predražené", musíme používať ukončené voči ukončenému. Nie ukončené našou vládou voči vašej fikcii, pretože, žiaľbohu, po zastavení tých stavieb diaľnic, ktoré ste urobili, nebude čo vôbec porovnávať, pretože mám pocit, že okrem stavby, ak sa podaria Jánovce - Jablonov, čo je jedna pätina z prvého balíka PPP projektu, neukončíte nič a nebude čo porovnávať. Už... Chcem ešte to zdôrazniť, že keď to povie chlapec na televízne kamery z rezortu dopravy, ktorý len včera vyskočil z plienok, ktorý ešte, ani žiletky ste mu nemuseli kúpiť, aby sa oholil, o slovách predražených, tak možno to ešte beriem, pre tých ľudí, ktorí sa vyznajú do investičného procesu, je to síce úsmevné, groteskné. Pre mňa to je takisto úsmevné a groteskné, ale keď to stále opakujú politici, ktorí majú určitú mieru zodpovednosti, tak to je už dosť silná káva a jednoducho je sa treba takýmito výrazmi hlbšie zaoberať. Pretože tieto všeobecné frázy, ktorými živíte ľudí, a myslím si, že aj občania, ale pevne som presvedčený, že aj veľká časť koalície vie, že tu sú výsledky, tu sú konkrétne výsledky. Za čo a ako predražene, v úvodzovkách, stavala vláda Roberta Fica a ako a za čo a s koľkými dodatkami, v akom predražení, v skutočnom a relevantnom porovnaní ukončených stavieb oproti ukončeným stavali predchádzajúce vlády pod taktovkou SDKÚ a KDH. Takže s tým predražením, ja som to už aj minule hovoril, treba porovnať porovnateľné a my s tým nemáme problém, len holá pravda je potom taká, aká tu bola prezentovaná. Chcem ešte jeden fakt zdôrazniť a ten fakt je ten, že zastavením výstavby diaľnic sú spôsobené značné hospodárske škody a to "neplytvanie" sa prejaví naozaj veľmi nebezpečne. Neplytvanie takisto v úvodzovkách. Ja nie som stúpenec HZDS, ale história sa opakuje. V rokoch 1994 až 1998 bola masívna výstavba diaľnic pri reálnych cenách. Sú to ceny, ktoré sme ešte na ministerstve kedysi zhodnocovali, od 214 do 315 mil. slovenských korún za kilometer diaľnice, keď to, samozrejme, podľa pomerov, či je to na zelenej lúke, či je tam veľa mostných konštrukcií, ale keď to tak v priemere zoberiem, tak ´94 až ´98 bola reálna cena výstavby diaľnic 250 mil. korún na kilometer. Po príchode KDH, SDKÚ do vtedajšej Slovenskej správy ciest a na ministerstvo dopravy, vzhľadom na útlm výstavby, už následné úseky stáli alebo boli úž úplne v iných reláciách a stáli v priemere 650 mil. slovenských korún. Chcem tým povedať to, že rok 2010 je, sa opakuje v roku 2010, v tomto roku sa vlastne opakuje rok 1998, ktorý tu už bol, a nezodpovedným konaním exekutívy, podobne vtedy tak, ako je to dnes, prišlo k zvýšeniu cien za každý chýbajúci kilometer o 160 %, tento graf to dosť jednoznačne preukazuje. A takto sa vyvíjala cena v priebehu, cena diaľnic v priebehu 10 rokov. To znamená ten útlm a to zastavenie diaľnic, to predchádzajúce možno osemročné obdobie, kedy bol za vlády Mečiara, ešte na záver, alebo pána Mečiara, bola ešte na záver masívna výstavba. Tie ceny boli v tých 250 mil. korún za kilometer po tom útlme. A keď hodnotíme ten rok 2004 až 2006, stúpla tá cena na 650 mil. za kilometer. Nebolo to preto, alebo čo sa často hovorí, že bolo treba nejaké iné prostriedky, bolo treba na nejaké provízie, nie, ale naozaj, v skutočnosti sa stalo to, že inflačný faktor, ale aj faktor nových predpisov a nových noriem spôsobil to, že cena takto markantne narástla. To znamená, v praxi teraz, keď sme zastavili výstavbu diaľnic a vrátime sa k tomu zase, alebo naštartujeme to ,možno vlády, čo prídu po nás o 7-8 rokov, minimálne takýto nárast bude pri výstavbe diaľnic zase len v nových cenách. Pretože zase sa prejaví, história sa opakuje, žiaľbohu, pre Slovensko negatívna história a zastavenie diaľnic pod heslom "nebudeme plytvať" sa nám vlastne prejaví tak, že budeme plytvať oveľa viac, pretože cena tých diaľnic postavená za 7 rokov, za 10 rokov bude minimálne o tých 160 % vyššia. A pýtam sa teda, čo je plytvanie? Plytvanie je to, že boli zastavené diaľnice na Slovensku, a keď ich budeme stavať neskôr, o čom nikto nepochybuje, spôsobí nám inflácia, ale aj objektívne nové európske normy, nové slovenské normy to, že tá cena takto výrazne narastie. A toto sú faktory, pre ktoré naozaj tvrdenia pána ministra Figeľa, ale aj súčasnej vlády na obhajobu plytvania a zmysluplného čerpania štátnych prostriedkov ostávajú len v teoretických, hypotetických úvahách, pretože naozaj to počká niekoho po súčasnej vláde a bude to ešte-ešte horšie. Ďalej sú tie frázy: "Eurofondy sú najlacnejšie peniaze, pretože Európska únia nám ich dáva ako granty." Ja osobne som presvedčený o tom, že táto poučka je známa každému priemernému Slovákovi, pomaly každému päťročnému dieťaťu, pretože možno ešte menej známa je poučka "keď bude pršať, bude rásť tráva" ako tá, že eurofondy sú najlacnejšie. To všetci dobre vieme. Od roku 2004 to všetci dobre poznáme, ale nemáme dostatok eurofondov na to, aby sme mohli stavať tak, ako to Slovensko potrebuje, a preto sme pristúpili k iným, razantnejším krokom. Ale čo je zarážajúce na súčasnom postupe vlády Slovenskej republiky, pán minister niečo iné káže, tie poučky, ktoré sú všeobecné známe, aj tie frázy, a niečo iné koná. Pretože v schválenom štátnom rozpočte sa dočítate, že fondy určené na výstavbu diaľnic sú na úrovni 37 % oproti roku 2010. Toto je pre mňa naozaj zarážajúce. Na jednej strane chceme, eurofondy sú najlacnejšie, stále sme tu kŕmení všeobecnými frázami, ale fakty a skutky sú tie, že v rozpočte je o 63 % menej prostriedkov z eurofondov na výstavbu diaľnic, ako tomu bolo v roku 2010. Toto je už veľmi tiež silná káva. A podotýkam, že nešťastné bolo zastavenie tiež úseku na D3 Žilina - Strážov, Žilina - Brodno a Žilina - Brodno - Kysucké Nové Mesto, ktoré boli plánované z eurofondov a, samozrejme, momentálne je konkrétne o 272,8 mil. eur, tých prostriedkov na výstavbu diaľnic menej ako v roku 2010. Ako chceme využívať eurofondy, keď naplánujeme o 272,8 mil. menej? Takisto tie frázy alebo sľuby a realita. Tie frázy a v praxi iné konanie vidíme v elektronickom obstarávaní. K elektronickému obstarávaniu sa zaviazala vláda Slovenskej republiky vo svojom programovom vyhlásení, avšak s dodatkom, keď je to možné. Samozrejme, ja som aj vtedy namietal, že nedá sa na to, na všetko urobiť, pretože na líniové stavby je jednoducho nemožné elektronicky obstarávať. Pán minister Figeľ ešte vylepšil tento záväzok tak, že celý rezort dopravy bude obstarávať len elektronicky. Verejné obstarávanie elektronicky nie je realitou, tak ako bolo sľúbené, obstaráva sa ďalej, ale konvenčne. Napr. technická štúdia za 150-tisíc eur Žilina - Dubná Skala. A čo je ešte horšie, mimoriadne horšie a mimoriadne netransparentne sa obstaráva ako v prípade výberu zhotoviteľa D1 Jablonov - Studenec, druhý profil, najnetransparentnejšou metódou v zákone o verejnom obstarávaní a to je rokovacie konanie bez zverejnenia. Taktiež dokumentáciu na ponuku, ktorú bolo nutné okamžite aktualizovať z dôvodu zastavenia PPP balíka č. 1, na úsek D1 Jánovce - Jablonov zadala Národná diaľničná spoločnosť priamo bez súťaže, priamo z ruky. Čiže je to fakt na zamyslenie. My budeme len obstarávať, pýšime sa tým, že zabezpečujeme elektronicky tonery, čo je v poriadku, že zabezpečujeme žiarovky, ale tie veľké investičné celky sa dejú, žiaľbohu, tak, ako sa dejú, to znamená, podstatne horšie, lebo my sme si nikdy nedovolili neobstarávať, obstarávať mimo rámec zákona o verejnom obstarávaní. Čiže pán minister Figeľ koná tak transparentne, ako konajú jeho nominanti v NDS-ke. Napr. čo už spomínal k tým elektronickým obstarávaniam na žiarovky, však zahmlieva skutočné a hlavne reálne transparentné obstarávania. A mám pocit, že občania zase boli oklamaní peknými a ľúbivými frázami, ako sa to ide len dobre robiť, a vtedy som ozaj vysvetľoval, že stavby nie je možné takto obstarávať. A čomu nerozumiem, že čo sa mohlo naozaj elektronicky obstarávať, napr. tie technické štúdie, lebo technická štúdia má možno desať parametrov, ktoré sa dajú pomerne jasne zadefinovať, tak ani tie neboli obstarávané elektronicky, ale úplne inou metódou. Takže ja už neviem, čo chceme robiť elektronicky, a to je vlastne tá výhrada č. 3. Prečo sa výhrada č. 3, prečo sa tak nedeje? Alebo mám to chápať tak, že na stavbu Jablonov - Studenec, ktorá bola zadaná priamo rokovacím konaním bez zverejnenia a ktoré Váhostav, mám to chápať tak, že alebo asi je to fakt, že pán Široký je mecenášom KDH odo dneska? Neviem. Lebo nám bolo vytýkané, že sme v područí mecenáša SMER-u, a preto má Váhostav toľko zákaziek. Mimochodom, objektívne som sa na to chcel vždy pozrieť a naozaj Váhostav zanechal za sebou veľa, veľa krásnych stavieb, inžinierskych stavieb a má sa čím popýšiť. A mimochodom zase som si len pozrel vývoj firmy Váhostav, kde firma Váhostav expandovala v rokoch 2002 až 2006, to znamená za vládnutia SDKÚ a KDH v rezorte dopravy, expandovala z necelej 1 mld. ročného obratu na 4 mld. ročného obratu. Momentálne sa hýbe niekde okolo 4,5-5 mld. Tak koho mecenášom bol pán Široký? SDKÚ a KDH alebo SMER-u? Pretože vývoj tej firmy vzrástol, ako som už povedal, z 1 miliardy na 4 miliardy. Za naše štyri roky osciloval niekde medzi 4-4,5 miliardami. My sme nikdy nezadali inak ako vo verejnom obstarávaní žiadnu zákazku a tu prvá zákazka sa objedná rokovacím konaním bez zverejnenia, zrejme pán Široký je odo dnes mecenáš SDKÚ a KDH. A ďalšia taká poznámka je tá, že som začul, že čakáme na nový zákon o verejnom obstarávaní. Ale čo vám bráni obstarávať, tak ako ste sa zaviazali, elektronicky už dnes? Zákon nezakazuje obstarávať elektronicky. Čiže nevidím to tak reálne, tak ako to sľubujete o elektronickom obstarávaní stavieb a podľa mňa je to absolútny nezmysel. Ďalšie tie všeobecné frázy, ktoré tu počúvame, sa dajú zhmotniť do nejakého takého spoločného menovateľa: "Chceme stavať a budeme stavať." To je všetko pekné, ale ako to chcete stavať a aké sú reálne kroky, čo chcete urobiť? Zase len sa opriem o návrh štátneho rozpočtu. Ja som stále nechápal, prečo ste ani ten triviálny záväzok nedali do programového vyhlásenia vlády, koľko chcete stavať a koľko odovzdáte do užívania. Myslím, že všetci dobre viete, že naša vláda sa zaviazala 100 kilometrov, odovzdala necelých 140 a nad rámec toho sme sa pokúsili spustiť aj PPP projekty, pretože aj tých 140 km sme videli, že bude málo. V programovom vyhlásení súčasnej vlády je nula, čiže nevieme, máme tam len všeobecnú frázu, chceme stavať a budeme stavať, ale už ten prvý krok, ktorým možno vidíme, čo chceme stavať a budem stavať, je návrh štátneho rozpočtu na roky 2011 až 2013. Z návrhu štátneho rozpočtu sú výdavky štátneho rozpočtu na realizácie programov na rok 2011, zase to zapakujem, na strane 20 Cestná infraštruktúra, sú to programové ciele podľa Eurostatu, v zabezpečení nadštandardného cestného spojenia je dĺžka odovzdaných úsekov, kilometrov do užívania v roku 2011 5,2 kilometra a v roku 2012 5,2 kilometra. Tak takýto úbohý cieľ, si myslím, že by si ministerstvo ani vláda Slovenskej republiky nemala dávať, a "chceme stavať a budeme stavať a ideme, nezastavili sme diaľnice, budujeme diaľnice" je pretavené, dámy a páni, do záväzku súčasnej vlády v štátnom rozpočte 2011 odovzdať 5,2 kilometra a v 2012 5,2 kilometra. Chcem len povedať, že cieľ odovzdať v roku 2011 5,2 kilometra diaľnice je zrejme zrkadlom neriadenia rezortu a podriadených zložiek a taktiež zrkadlom toho, že okrem dvoch technických štúdií a jednej dokumentácie na stavebné povolenie sa v príprave nepokračuje, čo je veľmi, veľmi nebezpečný postup, pretože - a to je výhrada číslo 4, prečo sa nepokračuje v príprave tak, aby sa dalo plynule stavať, pretože toto sa nám vráti. Keď sa zastaví príprava, príprava sa dá dobehnúť potom za dva-tri roky a naozaj nebude po vláde súčasnej čo stavať. Chcem ešte zdôrazniť, že aj ten záväzok na rok 2011, ktorý je úbohý a biedny 5,2 kilometra a ktorý naozaj svedčí o tom, že ste zastavili výstavbu diaľnic, je takisto nereálny, lebo po zastavení tých všetkých úsekov je nereálne odovzdať 5,2 kilometra v roku 2011 a ani tento záväzok v roku 2011 nebude splnený. Za pol roka bola vypísaná jediná súťaž na zhotoviteľa stavby, to je D1 Jánovce - Jablonov 18 kilometrov, pričom podľa dohody, ktorú sme vždy robievali medzi ministerstvom a Národnou diaľničnou spoločnosťou, malo byť verejné obstarávanie uskutočnené napríklad na stavby D3 Žilina - Strážov, Žilina - Brodno, na dodávateľa stavby, na zhotoviteľa stavby a R2 Žiar nad Hronom - obchvat. Ak je záujem vlády o výstavbu taký eminentný, ako je možné, že aj v pléne, ako je možné, že bola vypísaná jedna jediná súťaž za pol roka? Však to je nonsens, čo sa deje. A to je výhrada číslo 5 na pána ministra. Ako je možné, že aj v pléne Národnej si robíte posmech z Kysučanov, keď ste im v októbri odkázali, citujem: "Stavba diaľnice D3 nebola zastavená." Avšak napriek vašej celkom realistickej rétorike ste uviedli, že pokračujete celkom reálne a neprofesionalitou prechádzajúceho vedenia bol Úradom pre verejné obstarávanie zrušený tender, pretože Národná diaľničná spoločnosť urobila chyby v súťažných podkladoch. Prečo ste tie chyby za pol roka neodstránili? Prečo ste nevyhlásili tú súťaž? Ako je možné, že napriek vašej profesionalite nebola doteraz uskutočnená súťaž na uvedené úseky? A nie je pravda, že D3 je podľa vášho názoru zbytočná? Máte vôbec predstavu, že D3 je jediným prioritným diaľničným projektom zadefinovaným v stratégii Európskej komisie? Máte vôbec predstavu, že aké tovarové toky budú tadiaľ tiecť po spustení prevádzky alebo spustení fabriky v Nošoviciach, ktorá významne kooperuje s Kiou v Tepličke pri Žiline? Čiže toto budú také kolapsy, ktoré spôsobia naozaj vážne problémy v dopravnej prejazdnosti Slovenskej republiky. Takisto zase musím povedať - propaganda. Zastavením výstavby diaľnic a rýchlostných ciest, to jest vylúčením týchto úsekov z výstavby, Národná diaľničná spoločnosť musí presunúť z roku 2010 cca 117 mil. eur do roku 2011. Z týchto peňazí ide väčšina práve na eurofondy a zasa len tá propaganda. Včera som zachytil v médiách, že vláda s veľkou pompou, pretože mýto nezabezpečuje dostatočné prostriedky, musí presunúť z kapitálových výdajov na bežné výdaje Národnej diaľničnej spoločnosti tých 117 alebo 118 mil. eur a je to preto, lebo to tá predchádzajúca zlá vláda urobila. Prečo nepoviete pravdu, je to preto, že ste nevyčerpali v roku 2010 tieto prostriedky a nemáte inú možnosť, ako ich presunúť?Prečo nepoviete pravdu, že mýto aj po tom dvojmesačnom prerušení na cestách I. triedy generuje príjmy také, ako boli plánované? Tak to je jednoduchá otázka na prevádzkovateľa, na Národnú diaľničnú spoločnosť. A už také nezmysly, že skrz mýto musíme presunúť tieto prostriedky, len aby ste zakryli svoju nemohúcnosť preinvestovať tie prostriedky v roku 2010, musíte presúvať, tak to je už ozaj nič iné ako propaganda. Ešte sa chcem zmieniť o tom, že takisto súťaže, ktoré sa pripravujú, sú naozaj veľmi, veľmi v strese robené. Napríklad tá jediná, ktorú ste spustili na osemnásťkilometrový úsek Jánovce - Jablonov ako náhradu za zastavený prvý balík PPP projektu, zdôrazňujem, že to je možno necelá jedna pätina, lebo je to 18 kilometrov, a táto príprava tejto stavby mala jasný termín pred komunálnymi voľbami, len aby ste sa preukázali, ako vy idete stavať pred komunálnymi voľbami a ku dňu komunálnych volieb bola narýchlo objednaná a vypracovaná dokumentácia na ponuku a taktiež sa objavili prvé závažné námietky zo strany uchádzačov, ktoré spôsobia, a to už viem so 100-percentnou istotou, že na jar sa táto stavba nezačne, a to len vďaka tomu, že ste dotlačili ľudí k stresovému konaniu pred komunálnymi voľbami. Samozrejme, je to vaše právo, ale k takémuto nezodpovednému konaniu boli pritlačení nielen zamestnanci Národnej diaľničnej spoločnosti, ale aj ministerstva dopravy. A keď... Paradoxom je aj to, že Národná diaľničná spoločnosť ešte ani nedodala dokumentáciu a už muselo mať ministerstvo dopravy pripravený schvaľovací list. Pán minister, povedzte mi, o koho propagandu ide, máte pocit, že v minulom období pri začínaní verejného obstarávania sme poklepávali kamene ako v tej Galante, ktorú som už spomínal, že pred dvomi mesiacmi bol poklepaný kameň a dodnes tam ešte nikto nestavia, lebo ešte nie je vybratý zhotoviteľ, a máte pocit, že v minulom období sa zadávali dokumentácie projektantom takto z ruky, ako to robíte vy? A čo je ešte horšie, že vy potriete aj opodstatnenie riadiaceho orgánu. Ministerstvo dopravy je riadiaci orgán pre Operačný program Doprava a to má svoje procedúry, postupy, ktoré sú nemenné, to znamená, tento riadiaci orgán musí dodržať tento postup tak, že najskôr sa vypracuje dokumentácia na ponuku, potom túto dokumentáciu predloží Národná diaľničná spoločnosť riadiacemu orgánu, ten ju odsúhlasí, vráti Národnej diaľničnej spoločnosti a tá až potom môže vyhlásiť súťaž. Skutočnosť, komunikácia pre ponuku ešte na túto stavbu Jánovce - Jablonov nebola dopracovaná, ešte nebola dodaná ani na riadiaci orgán, na ministerstvo, ale riadiaci orgán už musel dať súhlas, že táto dokumentácia je v poriadku. Podľa môjho názoru vy si nezaslúžite ani to, aby ste zastávali funkciu riadiaceho orgánu, odhliadnuc od toho, že prvý monitoring z Európskej komisie a prvý monitorovací výbor vám túto vec vytkne a možno, že zdrží celú stavbu ešte dlhšie a možnože sa nezačne ani v roku 2011, hoci s istotou viem povedať, že na jar 2011 sa nezačne. Stále nám chýba to, že nevieme, čo kde, kedy a za čo chce súčasná vláda realizovať. Už sme sa dozvedeli z návrhu štátneho rozpočtu, že to bude 5,2 kilometra v roku 2011, čo je podľa mňa klamstvo, lebo nebude, a v roku 2012 5,2 kilometra, ale stále to je málo, pretože podľa môjho názoru sa vedenie rezortu doteraz neoboznámilo s postupmi v investičnej výstavbe, s postupmi prípravy a neviem prečo, ale stále nie je na stole a nie je transparentne predložený postup prípravy a výstavby diaľnic. Tvrdenie, ktoré citujem, "bývalá vláda zdedila takmer 90 kilometrov rozpracovaných úsekov a my ich až toľko rozpracovaných nemáme", hovorí o tom, že pán minister nevie, čo v tom zúfalstve po jeho zastavení diaľnic má robiť, a v čase prevzatia rezortu ste mali naozaj rozostavaných 88 kilometrov diaľnic. A som veľmi rád, že máte čo odovzdávať, pretože, pán minister, okrem už vysúťaženej a pripravenej stavby R4 Košice, ktorá sa zdržala na Úrade verejného obstarávania, R4 Košice - Milhosť a doplnenia toho pol profilu, ktorý ste darovali mecenášovi KDH pánovi Širokému na D1 Jablonov - Studenec a ktorý ste tak netransparentne zadali, tak rýchlo poklopávať žiadny kameň so zhotoviteľom nebudete. Pán minister, vidím vás v televízii skoro každý deň, čo striháte pásky odovzdaných diaľnic. V poslednom období napríklad obchvat Horná Štubňa, obchvat Trstená, za chvíľu Žarnovica - Šášovské Podhradie. Odovzdávate nové motorové jednotky, čo nebolo jednoduché spustiť a jednoduché negociovať s Európskou komisiou, pretože Slovenská republika je zatiaľ jediná v Európskej únii, ktorej sa podarilo alokovať prostriedky a zmysluplne aj čerpať prostriedky na dodanie motorových jednotiek na osobnú železničnú dopravu. Odovzdávate železničný tunel pri Novom Meste nad Váhom. Pre mňa je ale zarážajúce to, že čo budete odovzdávať vy po ukončení vášho funkčného obdobia. Čiže vôbec nie je pravda, že sme chceli strihať pred voľbami pásky. A aby to bolo pre vás poučné, ešte raz uvediem, o ktoré stavby ide, je to križovatka D2 Stupava-juh, R1 Žarnovica - Šášovské Podhradie, druhá etapa, čo budete za chvíľu, Trstená obchvat na R3, Horná Štubňa na R3, R4 Svidník - Nitra-západ - Selenec, R1 Selenec - Beladice, R1 Beladice - Tekovské Nemce - Banská Bystrica - severný obchvat. Takže, pán minister, takmer 90 kilometrov máte skoro hotových, ale nie vďaka vášmu laxnému prístupu a mám vážnu obavu o tom, že v roku 2014, ak táto koalícia vydrží do roku 2014, nebude a bude mesačná krajina, nebude ozaj čo odovzdávať. Takže uskutočnením tejto propagandy zo strany ministra bez zmenenej stratégie rezortu dopravy do roku 2020 a zmeneného programu prípravy a výstavby do roku 2010 bude pán minister evidentne zavádzať vládu, aj predsedníčku vlády, a, žiaľ, páni poslanci z koalície, aj vás, sa mi zatiaľ zdá. A tým, čo sa objavuje či už v programových cieľoch, čo som povedal 5,2 kilometra, či už vo východiskách štátneho rozpočtu, jednoznačne, že slová "chceme stavať", "budeme stavať" sú nezmyselnou frázou z úst súčasného vedenia rezortu dopravy. Sami sa dozviete až v apríli, čo ste vlastne spôsobili, keď ste nechali rezort dopravy ľuďom, ktorí nikdy v stavebníctve a v doprave nepracovali, a čo horšie, ľuďom, ktorí sú akurát tak napojení na neúspešného uchádzača z mýta, ktoré, to, čo som dokumentoval asi pred týždňom. Výhrada číslo 6, pán minister, ako je možné, že po vašom nástupe do vlády sa zastavila a bolo zastavené všetko, čo sa dalo. Pozrite sa do minulosti, čo po mojom nástupe do rezortu som zastavil, a pomaly na polroka verejného obstarávania vytvoril tým pán minister katastrofálne podmienky na stavebnom trhu. Pretože tá nezamestnanosť bude markantne stúpať po týchto krokoch. A zase len moja otázka, ktorá je pretavená do toho návrhu uznesenia, ktoré sme pripravili, prečo ani po polroku šafárenia v rezorte dopravy nie ste schopný predložiť časový a vecný harmonogram postupu výstavby diaľnic a rýchlostných ciest? Reálny harmonogram s primeranými finančnými alokáciami na výstavbu zastavených úsekov, podotýkam, hotových PPP projektov? A predložte tento harmonogram. Vašim rečiam o stavebnom boome na jeseň tohto roku už podľa mňa po tomto harmonograme nebude veriť, ale už ani dnes neverí ani škôlkar. Dajte na papier, čo ste priznali v programových cieľoch, tých 5,2 kilometra na rok 2011 a 5,2 kilometra na rok 2012. To je tempo, ktoré je evidentne zodpovedné a zodpovedajúce vašej zodpovednej dopravnej politike. 5,2 kilometra je zrkadlom citátu pána ministra: "Hľadáme a našli sme pre Slovensko ten najlepší model." Zatiaľ si to viem vysvetliť len tak, že naozaj iba hľadáme. V stručnosti len premietnem tento ďalší graf a to je to, kde sa, nechcem vás zaťažovať veľkými číslami, ale tie východiská vidíte, 600 kilometrov je v prevádzke, 84 kilometrov bolo rozostavaných v roku 2010 pri striedaní vlád. Priebeh výstavby v roku 2010 až 2014 a to je, čo nás mýli a zaráža, vidíte tam za, v našom programovom vyhlásení, ktoré sme pripravili, bolo reálne pripravených na odovzdanie 210 kilometrov diaľnic a teraz z tohto, čo vieme vyčítať, je reálne pripravených na odovzdanie v rokoch 2010 až 2014 40 kilometrov diaľnic. Takisto bolo reálne, vieme to zdokumentovať, minule som to dokumentoval aj po stavbách, pri našej dynamike by bolo v roku 2014 180 kilometrov rozostavaných úsekov a tu bude možno 110 kilometrov rozostavaných. A čo je najnebezpečnejšie, a to je tá história, že takéto zabrzdenie a zastavenie výstavby diaľnic sa nám vypomstí do budúcnosti, ja vás nechcem mýliť tými časmi, ale my sme mali cieľ odovzdať celú sieť diaľnic a rýchlostných ciest do roku 2037 a súčasný stav s tým, že sa na roky 2010 až 2014 takto stlmila a zastavila výstavba diaľnic, bude možno s odretými ušami 2081. A to je to, čo nás vyrušuje. Preto vy choďte do Sučian a povedzte im, že počkajte si do roku 2020 na diaľnicu, choďte do Michaloviec a povedzte im, počkajte si do roku 2040 na diaľnicu, choďte do Košíc a povedzte, že Budimír - Bidovce, to je severojužný obchvat Košíc, bude v roku 2030. Čiže toto sú také nebezpečné čísla, ktoré sa vypomstia nie vám, lebo mám pocit, že vám to vydrží, chceme stavať a budeme stavať celé štyri roky, a hoci každý súdny človek už tejto rétorike nebude veriť, ale zrejme koaliční poslanci tomu stále veria. Čiže toto vidím veľmi, veľmi nebezpečné. Pár slov k PPP. Pondelkové rozhodnutie o zastavení tretieho balíka PPP projektov znamenalo podľa mňa obrovskú prehru pre ministra dopravy, ktorý si musí byť sám vedomý, čo nastane, ak tieto úseky nebudú začaté na jar 2011. To je to, že minister Figeľ nemá riešenie na výstavbu D1 v okolí Žiliny, potvrdil aj tým, že nevedel, ani koľko stojí tento úsek, pretože je tu názor, že poďme stavať tunel ako prvý a postavme ho za 400 mil. eur a tieto peniaze vyzbierame od ostatných operačných programov. Tunel, pán minister, osciluje niekde okolo 600-650 mil. eur, toto je jeho cena. To znamená, že ak sa vám aj podarí... (Reakcia ministra.) To je vrátane štátnych peňazí, tých 650. Čiže ak sa vám aj podarí, čo tiež spochybňujem, z ostatných operačných programov realokovať do operačného programu tých 400 mil., nebudete vedieť zrealizovať ani tento, pretože to nie je jednoduché. Jednoducho musí byť najprv vôľa realokovať z ostatných operačných programov 400 mil. eur do Operačného programu Doprava, táto vôľa musí byť schválená vo vláde, musí byť predschválený Národný strategický referenčný rámec, čo znamená, že musí byť odsúhlasená Európskou komisiou takáto zmena Národného strategického referenčného rámca, čo nie sú naozaj jednoduché rokovania a môže to potrvať pol roka, možno rok. Ja to neviem teraz zhodnotiť, ale sú to náročné rokovania. Ale čo je na tom najhoršie, že aj keď hneď tých 400 mil. eur bude schválených a bude presunutých do Operačného programu Doprava, bude k nim treba doložiť z Operačného programu Doprava ďalších možno 200, možno 250 mil. eur, ktoré zase budú chýbať na tých úsekoch, ktoré som už povedal. Jednoducho nebude sa stavať D3 na Kysuciach, nebude sa stavať obchvat Košíc Budimír - Bidovce a rôzne iné stavby, ktoré boli zahrnuté v Operačnom programe Doprava, pretože alokácia v tomto programe už bude vyčerpaná. Čiže vyjadrenia o nekonečných európskych prostriedkoch sú fikciou a zavádzaním verejnosti bez relevantných faktov a to nás mýli, že vláda nevyužila priaznivú situáciu na finančných trhoch, lebo naozaj pre Slovensko finančné trhy určili 3,4 mld. eur. To sú obrovské peniaze, ktoré sa nepodarilo zabezpečiť nikomu. Z týchto 3,4 mld. bola jedna miliarda z EIB, 0,25 mld. eur z Európskej banky pre obnovu a rozvoj len na výstavbu D1. Takúto akumuláciu európskych prostriedkov sa nepodarilo naozaj zohnať žiadnej krajine v Európe. A súčasná vláda so svojou ľahkosťou vyhodí tých 3,4 mld. iných zdrojov, ako sú štátne, ako sú eurofondy, ale najmä preto, že štátne eurofondy potrebujeme určiť inde, aby sme ozaj zdynamizovali výstavbu diaľnic, a vláda s ľahkosťou tieto prostriedky zahodí, pretože ich zrejme nepotrebuje. Nad čím krútia hlavu aj banky, aj Európska investičná banka, že takýto ústretový krok a odmietnutý z úrovne Slovenska sa im ešte naozaj nestal. O to viac, že PPP projekty mali byť naozaj dynamikou rozvoja výstavby diaľnic na Slovensku a v operačnom programe tie alokácie, ktoré sú v Operačnom programe Doprava, naozaj nepostačia na výstavbu. A o to viac, že ten tunel, ktorý chce súčasná vláda stavať za štátne a europrostriedky, to úplne potiera zmysel PPP projektov, pretože verejno-súkromné partnerstvo je založené na tom, že tie najťažšie úseky stavieb, ktoré sa dajú realizovať, nech postaví súkromník v tom verejnom súkromnom partnerstve, pretože on si s nimi naozaj ľahšie poradí a má ten tlak bánk, aby ich staval v čase, v kvalite takej, ako je potrebná. A preto sa naozaj najťažšie úseky, čo je zaužívané pravidlo a vo svete vyskúšané, zadávajú cez PPP projekty. Súčasná vláda zastavením tretieho balíka PPP projektov ide stavať ten najťažší úsek za štátne, samozrejme, zatiaľ je teoreticky možné, že bude ukončený v roku 2016, ale nezdá sa mi pri súčasnej akcelerácii vlády, a tie ľahšie úseky chce robiť cez PPP. Dámy a páni, zabudnime na PPP na Slovensku, pretože tie banky, ktoré nedali prostriedky inde, je to